62025TO0404_RES
Kawża T‑404/25
Miguel Ángel Navarro Fernández
vs
Il-Parlament Ewropew
Digriet tal-Qorti Ġenerali (Is-Sitt Awla) tat‑12 ta’ Frar 2026
“Rikors għal nuqqas li tittieħed azzjoni – Talba għal ordni – Talba għal miżuri provviżorji – Nuqqas ta’ rappreżentanza tar-rikorrent – Nuqqas ta’ regolarizzazzjoni – Inammissibbiltà manifesta”
Proċedura ġudizzjarja – Rikors promotur – Rekwiżiti formali – Kundizzjonijiet li jirrigwardaw il-firmatarju – Kwalità ta’ terz fir-rigward tal-partijiet – Rikorrent, li jkollu l-kwalità ta’ avukat bi dritt ta’ udjenza quddiem qorti nazzjonali, li jirrappreżenta lilu nnifsu – Inammissibbiltà – Obbligu tal-Qorti Ġenerali li tavża lir-rikorrent bl-irregolarità – Regolarizzazzjoni possibbli bin-nomina ta’ avukat ġdid – Nuqqas – Inammissibbiltà manifesta
(Statut tal-Qorti tal-Ġustizzja, it-tielet u r-raba’ paragrafu tal-Artikolu 19 u l-Artikolu 53)
(ara l-punti 4 sa 6, 8, u 11)
Sunt
Fl-okkażjoni ta’ rikors għal nuqqas li tittieħed azzjoni, flimkien ma’ talbiet għal ordni u għal miżuri provviżorji, il-Qorti Ġenerali applikat il-linja ġurisprudenzjali l-ġdida tal-Qorti tal-Ġustizzja (
1
) li għamlet preċiżazzjonijiet dwar il-portata tal-projbizzjoni li tirrigwarda lill-partijiet mhux ipprivileġġati milli jirrappreżentaw lilhom infushom quddiem il-qrati tal-Unjoni.
Ir-rikorrent adixxa lill-Qorti Ġenerali b’rikors ibbażat, prinċipalment, fuq l-astensjoni illegali tal-Parlament Ewropew milli jaġixxi sabiex iġiegħel lill-Kummissjoni Ewropea tibda proċedura għal nuqqas ta’ twettiq ta’ obbligu kontra Spanja minħabba d-degradazzjoni kontinwa ta’ sit tan-network Natura 2000 li jinsab f’Arganda del Rey (Spanja).
Billi invoka l-kwalità tiegħu ta’ avukat li kellu dritt ta’ udjenza quddiem il-qrati Spanjoli, ir-rikorrent ippreżenta dan ir-rikors taħt il-firma tiegħu biss.
Il-kunsiderazzjonijiet tal-Qorti Ġenerali
Il-Qorti Ġenerali fakkret li l-Istatut tal-Qorti tal-Ġustizzja tal-Unjoni Ewropea jipprevedi żewġ kundizzjonijiet distinti u kumulattivi fir-rigward tar-rappreżentanza quddiem il-qrati tal-Unjoni Ewropea tal-partijiet mhux imsemmija fl-ewwel u fit-tieni paragrafu tal-Artikolu 19 ta’ dan l-Istatut (
2
), imsejħa “partijiet mhux ipprivileġġati” L-ewwel waħda timponi fuq dawn il-partijiet li jkunu “rappreżentati minn avukat” (
3
) u, skont it-tieni waħda, huwa biss avukat, li jkun awtorizzat jipprattika quddiem qorti ta’ Stat Membru jew ta’ Stat ieħor li huwa parti mill-Ftehim dwar iż-Żona Ekonomika Ewropea (ŻEE), li jista’ jirrappreżenta jew jassisti parti quddiem il-qrati tal-Unjoni (
4
).
F’dan ir-rigward, il-Qorti Ġenerali ppreċiżat li mill-ġurisprudenza tal-Qorti tal-Ġustizzja jirriżulta li l-ewwel kundizzjoni tipprojbixxi, għall-partijiet mhux ipprivileġġati, li jirrappreżentaw lilhom infushom quddiem il-qrati tal-Unjoni. Għalhekk, sa fejn ebda deroga jew eċċezzjoni għal din il-projbizzjoni ma hija prevista mill-Istatut tal-Qorti tal-Ġustizzja tal-Unjoni Ewropea jew mir-Regoli tal-Proċedura tal-Qorti tal-Ġustizzja jew tal-Qorti Ġenerali, il-preżentata ta’ rikors iffirmat mir-rikorrent stess ma tistax tkun biżżejjed sabiex jiġi ppreżentat rikors quddiem il-qrati tal-Unjoni, inkluż meta din il-parti tkun avukat li jkollu dritt ta’ udjenza quddiem qorti nazzjonali.
Madankollu, il-Qorti Ġenerali żiedet li mill-ġurisprudenza reċenti jirriżulta wkoll li, fid-dawl tal-gravità tal-konsegwenzi li jirriżultaw minn ksur tal-Artikolu 19 tal-Istatut tal-Qorti tal-Ġustizzja tal-Unjoni Ewropea għar-rikorrent, jiġifieri l-inammissibbiltà irrimedjabbli tar-rikors tiegħu, u fl-assenza ta’ indikazzjonijiet speċifiċi kuntrarji li jinsabu f’dan l-Istatut u fir-Regoli tal-Proċedura, hija għandha, meta tikkonstata n-nuqqas ta’ osservanza tal-projbizzjoni li rikorrent jirrappreżenta lilu nnifsu, tistieden lir-rikorrent sabiex jinnomina avukat ġdid qabel ma tikkonstata l-inammissibbiltà tar-rikors.
Fid-dawl tal-fatt li, f’dan il-każ, minkejja żewġ talbiet għal regolarizzazzjoni mressqa mill-Qorti Ġenerali, ir-rikorrent ma nnominax avukat ġdid fit-termini stabbiliti, il-Qorti Ġenerali ċaħdet ir-rikors bħala manifestament inammissibbli.
(
1
)	Linja ġurisprudenzjali ġdida stabbilita mill-Qorti tal-Ġustizzja fis-sentenza tal‑4 ta’ Settembru 2025, Studio Legale Ughi e Nunziante vs EUIPO (C‑776/22 P, EU:C:2025:644), minn dak iż-żmien applikata fid-digriet tal-Viċi President tal-Qorti tal-Ġustizzja tat‑30 ta’ Ottubru 2025, Arasteh vs Il‑Kummissjoni (C‑590/25 P(R), mhux ippubblikat, EU:C:2025:861).
(
2
)	Il-partijiet imsemmija fl-ewwel u fit-tieni paragrafu tal-Artikolu 19 tal-Istatut tal-Qorti tal-Ġustizzja tal-Unjoni Ewropea huma l-Istati Membri, l-istituzzjonijiet tal-Unjoni, l-Istati partijiet fil-Ftehim dwar iż-Żona Ekonomika Ewropea u l-Awtorità ta’ Sorveljanza tal-EFTA.
(
3
)	It-tielet paragrafu tal-Artikolu 19 tal-Istatut tal-Qorti tal-Ġustizzja tal-Unjoni Ewropea.
(
4
)	Ir-raba’ paragrafu tal-Artikolu 19 tal-Istatut tal-Qorti tal-Ġustizzja tal-Unjoni Ewropea.